En die wenners van ‘Kwarantyn’ is…Die Le Roux-familie het die eerste seisoen van ‘Kwarantyn’ gewen. Die Le Roux-familie is Woensdagaand tydens die finale episode van kykNET se realiteitsprogram, Kwarantyn, as die wenners van die eerste seisoen aangewys. Braam, Manie, Lisa, Adriaan en Heinrich was oorstelp toe Die Opsigter, Ferdinand Rabie, aangekondig het dat hulle wegstap met ŉ kontantprys van R250 000. Kykers het weekliks die geleentheid gehad om vir hul gunstelingfamilie te stem. Al die stemme oor die afgelope paar weke is bymekaar getel en só is dit bepaal dat die Le Roux-familie die meeste stemme gekry het. Die afgelope twee maande het die Le Roux- en Scheepers-families kykers 24 uur per dag, sewe dae van die week op die opwipkanaal vir Kwarantyn, DStv-kanaal 149, vermaak. Van kosuitdagings, kunsprojekte en vroegoggend oefensessies tot karaoke, saamkuier en besoeke deur bekende persoonlikhede was deel van dié avontuur. “Vir ons was daar verskeie hoogtepunte – Lisa se verjaarsdag wat ons met ballonne en koek gevier het, Francois van Coke wat gebel het, die aande se saamkuier en die speletjies. Ons gaan Kwarantyn baie mis,” sê die Le Roux-familie. Vir die Scheepers-familie was dit ŉ groot hoogtepunt om bekende persoonlikhede soos Cindy Swanepoel en Stephanie Baartman te ontmoet. Die honde van Kwarantyn het ook diep in kykers se harte ingekruip. Vlooi, van die Le Roux-familie, het al die manewales van die rusbank aanskou en Max het vir ŉ ruk lank by die Scheepers-familie kom kuier. “Max het die Kwarantyn­-huis soos ŉ tuiste laat voel – dit was so lekker om hom by ons te hê,” sê Caryn. Die Scheepers-familie. Albei families stem saam dat Kwarantyn al hulle verwagtinge oortref het en dit was ŉ groter uitdaging as wat hulle ooit sou kon dink. “Ons het nie besef dit gaan so emosioneel wees nie,” vertel Jade. “Ek het ook nie gedink dit sal so stresvol wees nie – dit was meer werk as vakansie,” meen Manie. “Daar was meer kameras as wat ek verwag het!” voeg Lisa by. Alhoewel die Scheepers-familie nie gewen het nie, stap hulle nie met leë hande weg nie. Caryn wen die prys as die mees eerlike en opregte deelnemer en ontvang R10 000 kontant. Dié prys word toegeken deur die Kwarantyn-span wat die twee families die afgelope twee maande deurgaans dopgehou het. Die Le Roux-familie en Scheepers-familie het deur die loop van die reeks onderskeidelik R41 000 en R40 000 se geskenkbewyse ontvang. Dan wag daar ook ŉ verrassing op die Scheepers-familie – die kunswerke wat die afgelope week deur die twee families gemaak is, is opgeveil en R156 000 is op só manier ingesamel. Die geld word aan die Scheepers-familie geskenk. Die sanger en aanbieder Emo Adams het ook aangebied om Austin te help om sy eerste aanlyn optrede te vervaardig en sal hom ook verder met ŉ moontlike sangloopbaan ondersteun. Kyk hier toe Emo vir Austin gebel het. Albei die families het baie geleer in hul tyd op Kwarantyn. Die Le Roux-familie het meer oor mekaar geleer en hoe om as ŉ span saam te werk. “Ek het geleer om myself nie te onderskat nie,” meen Avril. “Van die uitdagings het onmoontlik gelyk, maar as ek dit eers aangepak het, het ek besef ek kan dit doen!” ‘Kwarantyn’ saai vanaf Woensdag 10 Junie uit. Caryn sê sy het ŉ passie vir bak ontdek. Pamela is trots daarop dat sy haar eerste pastei gebak en geleer het hoe om eend en afval te bak. Die twee families wil graag dankie sê aan die kykers. “Dankie vir al jul ondersteuning en stemme – ons love julle!” is die Le Roux-familie se boodskap. En die Scheepers-familie voeg by: “Ons is dankbaar vir jul ondersteuning en dat julle ons gemotiveer en ondersteun het.” “Kwarantyn het ons geneem deur ŉ spektrum van ervarings: van skadukante tot uitgelate vreugdes soos dit net in Afrikaans moontlik is,” sê Karen Meiring, M-Net Direkteur: Afrikaans kanale. “Die program was meer as ŉ sosiale eksperiment. Dit het vermaak, ŉ spieël opgehou en kulture nader aan mekaar gebring. Dankie aan die Scheepers- en Le Roux-families dat ons deel kon wees van julle lief en leed. Geniet julle welverdiende buitelewe.” *Besoek kykNET.tv vir al die hoogtepunte van Kwarantyn.